Nordjyllands Politi efterlyser vidner til en stribe indbrud i Brønderslev natten til onsdag samt to indbrud i Aars natten til torsdag.

En stribe varebiler i Nordjylland samt to huse under renovering har de seneste nætter været udsat for indbrud. Natten til onsdag gik det ud over fire håndværkerbiler samt to huse i Brønderslev. Politikommissær Peter Skovbak fra Nordjyllands Politi i Frederikshavn fortæller, at der ved alle indbruddene er stjålet el- og håndværktøj. De fire varebiler, der har været udsat for indbrud i Brønderslev, holdt parkeret på følgende adresser: Frederiksgade, H. C. Andersens Alle, Rolfgade og Skjoldsgade. Og de to indbrud i huse i byen er sket på henholdsvis Frejasvej og Uffesgade. Peter Skovbak fortæller, at alle bilerne har fået smadret en bilrude i forbindelse med indbruddene, og at det ene hus har fået brudt et vindue op, men det andet hus fik smadret et vindue. Også indbrud i Aars-området Og natten til torsdag var det Aars, der blev ramt af et par indbrud i varebiler. Politikommissær Mikkel Brügmann fra efterforskningscenter Himmerland i Hobro fortæller, at en varebil på Peder Stubsvej i tidsrummet onsdag klokken 9.15 til torsdag morgen klokken 05.25 har været udsat for indbrud, hvor der blev stjålet diverse elværktøj. Varebilen havde fået smadret en bagrude. Og ligeledes i Aars på Hans Egedes vej er der natten til torsdag blevet smadret en siderude i en varebil, og også her er der blevet stjålet elværktøj. Politiet har ikke umiddelbart nogle spor at gå efter, men er der vidner i Brønderslev og Aars, der natten til onsdag og torsdag har set noget mistænkeligt i de nævnte gader, kan Nordjyllands Politi kontaktes på telefon 114.